**LĪGUMS Nr.\_\_\_\_\_\_\_\_\_\_\_\_\_\_\_\_/20\_\_\_\_**

**par ambulatoro laboratorisko veselības aprūpes pakalpojumu**

**sniegšanu un apmaksu**

\_\_\_\_\_\_\_\_, 201\_\_.gada \_\_\_.\_\_\_\_\_\_\_\_

**Nacionālais veselības dienests** (turpmāk – DIENESTS), kuru saskaņā ar Līgumpartneru departamenta reglamentu pārstāv \_\_\_\_\_\_\_\_\_ nodaļas vadītājs (-a) \_\_\_\_\_\_\_\_\_\_\_\_\_, no vienas puses un

\_\_\_\_\_\_\_\_**\_\_\_\_\_\_\_\_\_\_\_\_\_\_\_\_\_** (turpmāk – IZPILDĪTĀJS), kuru saskaņā ar \_\_\_\_\_\_\_\_\_\_\_\_\_\_\_\_\_\_ pārstāv \_\_\_\_\_\_\_\_\_\_\_\_\_\_\_\_\_\_ , no otras puses,

katrs atsevišķi - Līdzējs, abi kopā - Līdzēji, noslēdz šo līgumu (turpmāk – Līgums) par sekojošo:

**1. LĪGUMA PRIEKŠMETS**

1.1. IZPILDĪTĀJS apņemas Līguma darbības laikā sniegt valsts apmaksātās medicīniskās palīdzības apjomā ietilpstošos ambulatoros laboratoriskos veselības aprūpes pakalpojumus personām, kurām saskaņā ar Latvijas Republikai saistošajiem normatīvajiem aktiem un starptautiskajiem līgumiem ir tiesības saņemt no valsts budžeta apmaksātus veselības aprūpes pakalpojumus.

1.2. DIENESTS apņemas veikt samaksu par Līguma ietvaros sniegtajiem pakalpojumiem saskaņā ar normatīvajiem aktiem, DIENESTA apstiprināto un tīmekļvietnē [www.vmnvd.gov.lv](http://www.vmnvd.gov.lv) publicēto dokumentu “Manipulāciju saraksts” (turpmāk - manipulāciju saraksts), Līguma 1.pielikumā noteiktajiem ambulatoro laboratorisko veselības aprūpes pakalpojumu apmaksas noteikumiem, kā arī ievērojot Līguma 2.pielikumā noteikto norēķinu kārtību.

1.3. IZPILDĪTĀJS Līguma ietvaros saņemto finansējumu izlieto vienīgi atbilstoši tam noteiktajam mērķim un kārtībai.

**2. LĪGUMA IZPILDES KĀRTĪBA**

2.1. DIENESTS katru gadu atbilstoši normatīvajiem aktiem aprēķina IZPILDĪTĀJAM plānoto finansējuma apjomu:

2.1.1. laboratorisko izmeklējumu apmaksai;

2.1.2. histoloģisko izmeklējumu apmaksai.

2.2. DIENESTS 30 darba dienu pēc likuma par valsts budžetu kārtējam gadam izsludināšanas rakstveida paziņojumā izsniedz IZPILDĪTĀJAM vai nosūta ierakstītā pasta sūtījumā uz Līguma 10.2.punktā norādīto adresi informāciju par Līguma 2.1.punktā minēto finansējumu (turpmāk – finanšu paziņojums).

2.3. Finanšu paziņojuma saņemšanas diena tiek noteikta atbilstoši Paziņošanas likumam – diena, kad IZPILDĪTĀJS parakstījies par finanšu paziņojuma saņemšanu klātienē vai septītā diena pēc finanšu paziņojuma nodošanas pastā. Katrs finanšu paziņojums attiecas uz tajā norādīto periodu un ir spēkā, kamēr attiecīgajam periodam nav saņemts jauns finanšu paziņojums. Finanšu paziņojums ir Līguma neatņemama sastāvdaļa.

2.4. IZPILDĪTĀJS:

2.4.1. sniedz Līguma 3.pielikumā norādītos veselības aprūpes pakalpojumus, nodrošinot IZPILDĪTĀJA atbilstību ārstniecības iestādēm un to struktūrvienībām normatīvajos aktos noteiktajām obligātajām prasībām un laboratorisko pakalpojumu sniegšanu atbilstoši normatīvajiem aktiem;

2.4.2. nodrošina vienlīdzīgu attieksmi pakalpojumu pieejamībā un pakalpojumu sniegšanā visām personām, kurām ir tiesības saņemt valsts apmaksātās medicīniskās palīdzības apjomā ietilpstošos veselības aprūpes pakalpojumus, atšķirīgu attieksmi pieļaujot vienīgi medicīnisku indikāciju dēļ un, ņemot vērā, ka veselības apdrošināšanas polise nerada personai tiesības saņemt pakalpojumus ārpus rindas vai atsevišķas rindas kārtībā;

2.4.3. sniedz laboratoriskos ambulatoros pakalpojumus, ja persona uzrāda ģimenes ārsta vai speciālista atbilstoši normatīvajos aktos noteiktajiem nosacījumiem izrakstītu nosūtījumu uz DIENESTA tīmekļvietnē [www.vmnvd.gov.lv](http://www.vmnvd.gov.lv) esošās veidlapas ”Nosūtījums uz ambulatorajiem laboratoriskajiem izmeklējumiem”, kurā ir aizpildīti vismaz šādi lauki - nosūtījuma derīguma termiņš, analīžu skaits (var nebūt gadījumā, ja veidlapa aizpildīta elektroniski), izmeklēšanas iemesls un maksātājs;

2.4.4. nodrošina laboratoriskos pakalpojumus šādā prioritārā secībā:

2.4.4.1. izmeklējumus pacientiem ar neatliekamām medicīniskām indikācijām, bērniem un grūtniecēm;

2.4.4.2. izmeklējumus pacientiem ar akūtām slimībām, ar hronisku slimību saasinājumiem, kontaktpersonu izmeklēšanu infekcijas slimību gadījumā;

2.4.4.3. izmeklējumus pirms plānveida operācijām un iespējamu slimību dēļ, operācijas vai manipulācijas laikā iegūta materiāla izmeklējumus;

2.4.4.4. izmeklējumus pacientiem ar hronisku slimību dinamisko novērošanu;

2.4.5. iekasē maksājumus vienīgi normatīvajos aktos noteiktajos gadījumos un apmērā;

2.4.6. pēc pieprasījuma sniedz informāciju personai par:

2.4.6.1. kādu pakalpojumu un uz kāda pamata tiek iekasēts maksājums;

2.4.6.2. iespējām saņemt valsts apmaksātus veselības aprūpes pakalpojumus;

2.4.7. IZPILDĪTĀJA telpās publiski pieejamā vietā un IZPILDĪTĀJA tīmekļvietnē, ja tāda ir izveidota un tajā tiek ievietota informācija par valsts apmaksātiem veselības aprūpes pakalpojumiem, izvieto šādu skaidri salasāmu, aktuālu un pilnīgu informāciju:

2.4.7.1. pie ieejas IZPILDĪTĀJA telpās norāde ar IZPILDĪTĀJA ārstniecības iestādes nosaukumu un darba laiku;

2.4.7.2. IZPILDĪTĀJA ārstniecības iestādes darba režīms – informācija par laiku un telpu, kur tiek sniegti attiecīgi DIENESTA apmaksātie un maksas veselības aprūpes pakalpojumi;

2.4.7.3. DIENESTA apmaksājamo ambulatoro laboratorisko pakalpojumu veidu uzskaitījums, kurus sniedz IZPILDĪTĀJS;

2.4.7.4. DIENESTA sagatavota informācija, ja tāda ir IZPILDĪTĀJA rīcībā;

2.4.8. nodrošina autotransportam ar DIENESTA izsniegtu vienota parauga caurlaidi netraucētu bezmaksas iebraukšanu un uzturēšanos IZPILDĪTĀJA teritorijā;

2.4.9. uzglabā ģimenes ārsta vai speciālista nosūtījumu, pamatojoties uz kuru sniegti laboratoriskie pakalpojumi, ne mazāk kā 2 (divus) gadus pēc attiecīgā pakalpojuma sniegšanas;

2.4.10. apņemas ievērot Līguma 7.pielikumā noteiktās prasības;

*(Līguma 2.4.10.apakšpunkts* *attiecas uz pakalpojumu sniedzējiem, kuri veic Covid- 19 infekcijas diagnostiku)*

2.4.11. apņemas ievērot Līguma 8.pielikumā noteiktās prasības.

*(Līguma 2.4.11.apakšpunkts attiecas uz pakalpojumu sniedzējiem, kuri sniedz šķidruma citoloģijas izmeklējumus)*

2.5. Ja IZPILDĪTĀJS saskaņā ar Līgumu veic laboratoriskos izmeklējumus valsts organizētā vēža skrīninga ietvaros, tā pienākums ir nodrošināt skrīningtestēšanas kartes aizpildīšanu un informācijas par vēža skrīninga rezultātiem ievadīšanu veselības aprūpes pakalpojumu apmaksas norēķinu sistēmā „Vadības informācijas sistēma” (turpmāk – Vadības informācijas sistēma).

2.6. Noslēdzot Līgumu, IZPILDĪTĀJS iesniedz DIENESTAM aizpildītu Līguma 3.pielikumu un izmaiņu gadījumā ne biežāk kā vienu reizi mēnesī līdz nākamā mēneša 3.datumam attiecīgajai DIENESTA teritoriālajai nodaļai elektroniski nosūta aktualizētu Līguma 3.pielikumu no IZPILDĪTĀJA 10.2.punktā norādītās elektroniskā pasta adreses uz DIENESTA 10.1.punktā norādīto elektroniskā pasta adresi. Pēc aktualizēta Līguma 3.pielikuma saņemšanas DIENESTĀ tas tiek pievienots Līgumam un kļūst par tā neatņemamu sastāvdaļu. IZPILDĪTĀJS ir atbildīgs par  Līguma 3.pielikuma saturu. Līguma 3.pielikuma izmaiņu gadījumā Līguma grozījumi netiek gatavoti.

2.7.Ja IZPILDĪTĀJA izmaksas tā sniegtajiem veselības aprūpes pakalpojumiem pārsniedz normatīvajos aktos vai manipulāciju sarakstā norādītos pakalpojumu tarifus, IZPILDĪTĀJS ir tiesīgs DIENESTAM iesniegt iesniegumu par tarifu pārrēķināšanu vai jaunu tarifu aprēķināšanu, ievērojot informāciju, kas pieejama DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļā „Profesionāļiem”. Līdz pārrēķinātā vai no jauna aprēķinātā pakalpojuma tarifa iekļaušanai normatīvajos aktos vai manipulāciju sarakstā IZPILDĪTĀJAM nav tiesību pieprasīt papildus maksājumus no pacientiem.

2.8. IZPILDĪTĀJAM nav tiesību pieņemt papildus maksājumus un pieprasīt no pacientiem vai trešajām personām (darba devēji, apdrošinātāji un tml.) samaksu par valsts apmaksātās medicīniskās palīdzības apjomā ietilpstošajiem veselības aprūpes pakalpojumiem, kas sniegti Līguma ietvaros.

**3. PAKALPOJUMU SAŅĒMĒJI**

3.1. IZPILDĪTĀJS sniedz Līgumā paredzētos veselības aprūpes pakalpojumus Dienesta tīmekļvietnē [www.vmnvd.gov.lv](http://www.vmnvd.gov.lv) esošajā dokumentā „Pakalpojumu saņēmēju reģistrs” noteiktajā kārtībā.

3.2. No normatīvajiem aktiem un starptautiskajiem līgumiem izrietošās personas tiesības uz valsts apmaksātu veselības aprūpes pakalpojumu apliecina attiecīgie personas uzrādītie dokumenti, ja persona saņem laboratoriskos pakalpojumus, personīgi ierodoties pie IZPILDĪTĀJA. Pirms ambulatoro laboratorisko pakalpojumu sniegšanas IZPILDĪTĀJS pārbauda personas reģistrāciju veselības aprūpes pakalpojumu saņēmēju datubāzē. Gadījumā, ja ir neskaidrības attiecībā uz personas tiesībām saņemt valsts apmaksātos veselības aprūpes pakalpojumus, IZPILDĪTĀJAM ir pienākums sazināties ar DIENESTU.

**4. INFORMĀCIJAS APMAIŅA STARP LĪDZĒJIEM**

4.1. DIENESTA pienākums ir nosūtīt IZPILDĪTĀJAM paredzēto elektronisko informāciju uz Līguma 10.2.punktā norādīto IZPILDĪTĀJA elektroniskā pasta adresi.

4.2. IZPILDĪTĀJA pienākums ir:

4.2.1. ne vēlāk kā vienu mēnesi iepriekš informēt DIENESTU par neiespējamību veikt Līgumā paredzētos pakalpojumus vai to daļu, izņemot gadījumus, kurus IZPILDĪTĀJS neparedzēja un nevarēja iepriekš paredzēt un novērst un par kuriem viņam ir pienākums informēt DIENESTU nekavējoties;

4.2.2. 14 (četrpadsmit) kalendāro dienu laikā rakstveidā paziņot DIENESTAM par IZPILDĪTĀJA juridiskā statusa, rekvizītu – juridiskās adreses, atrašanās vietas, banku kontu vai amatpersonu maiņu.

4.3. Informācijas apmaiņas kārtība starp Līdzējiem, izmantojot Vadības informācijas sistēmu, ir noteikta Līguma 4.pielikumā.

**5. LĪGUMA UZRAUDZĪBAS KĀRTĪBA**

5.1. DIENESTS pārbauda no valsts budžeta apmaksāto veselības aprūpes pakalpojumu saņemšanas iespējas, to sniegšanas pamatotību un atbilstību normatīvajiem aktiem un Līgumam. IZPILDĪTĀJA iepriekšējos gados sniegto no valsts budžeta apmaksāto pakalpojumu atbilstību DIENESTS pārbauda atbilstoši attiecīgajā periodā spēkā esošajiem normatīvajiem aktiem un līgumam par valsts apmaksāto veselības aprūpes pakalpojumu sniegšanu.

5.2. IZPILDĪTĀJAM ir pienākums nekavējoties sniegt informāciju un uzrādīt DIENESTAM visu dokumentāciju, kas saistīta ar Līgumā iekļauto veselības aprūpes pakalpojumu sniegšanu, medicīnisko, uzskaites un finanšu dokumentāciju, kā arī citu Līgumā noteikto dokumentāciju.

5.3. DIENESTAM ir tiesības uzlikt par pienākumu IZPILDĪTĀJAM atmaksāt personai nepamatoti iekasētu maksājumu.

5.4. DIENESTAM ir tiesības netraucēti veikt pārbaudi IZPILDĪTĀJA telpās valsts apmaksāto pakalpojumu sniegšanas, pamatotības un pieejamības izvērtēšanai, un IZPILDĪTĀJAM ir pienākums nodrošināt pārbaudes veikšanai atbilstošu vietu. Gadījumā, ja saņemta sūdzība par būtiskiem normatīvo aktu vai Līguma pārkāpumiem, DIENESTAM ir tiesības netraucēti veikt pārbaudi bez iepriekšēja brīdinājuma.

5.5. Atbildība par Līguma izpildi un līgumsodu un ieturējumu piemērošanas kārtība ir noteikta Līguma 5.pielikumā.

**6. LĪGUMA SPĒKĀ ESAMĪBA, GROZĪŠANAS UN IZBEIGŠANAS KĀRTĪBA**

6.1. Līgums stājas spēkā ar parakstīšanas brīdi, ir spēkā līdz Līdzēju saistību pilnīgai izpildei vai izbeigšanai pirms termiņa un attiecas uz laika periodu no 2019.gada 1.janvāra līdz 2021.gada 31.decembrim.

6.2. Līgums var tikt grozīts, papildināts vai izbeigts pirms termiņa, Līdzējiem rakstveidā par to vienojoties.

6.3. IZPILDĪTĀJS var vienpusēji izbeigt Līgumu pirms termiņa, rakstveidā brīdinot par to DIENESTU ne mazāk kā 3 (trīs) mēnešus iepriekš.

6.4. DIENESTS var vienpusēji izbeigt Līgumu pirms termiņa pilnībā vai daļā attiecībā uz veselības aprūpes pakalpojuma veidu vai konkrētu ārstniecības personu šādos gadījumos:

6.4.1. ja IZPILDĪTĀJS ilgāk par mēnesi no piedāvājuma izteikšanas dienas neparaksta DIENESTA piedāvātos Līguma grozījumus vai jaunu līgumu par veselības aprūpes pakalpojumu sniegšanu un apmaksu;

6.4.2. veselības aprūpes pakalpojumu sniedzējs nepilda līguma noteikumus vai neizpilda tos pilnīgi un laikus, vai pārkāpj normatīvo aktu prasības;

6.4.3. pret IZPILDĪTĀJU ir uzsākts vai pabeigts maksātnespējas process, vai ir uzsākts veselības aprūpes pakalpojumu sniedzēja likvidācijas process, vai ir apturēta veselības aprūpes pakalpojumu sniedzēja saimnieciskā darbība;

6.4.4. IZPILDĪTĀJS nav reģistrēts ārstniecības iestāžu datubāzē;

6.4.5. IZPILDĪTĀJS neatbilst obligātajām prasībām, kas ārstniecības iestādēm un to struktūrvienībām noteiktas normatīvajos aktos vai tam ir zudušas vai ierobežotas tiesības sniegt veselības aprūpes pakalpojumus;

6.4.6. IZPILDĪTĀJAM nav pakalpojumu sniegšanai nepieciešamais ārstniecības personāls un, ja nepieciešams, ārstniecības atbalsta personāls;

6.4.7. veselības aprūpes pakalpojumu sniedzējam nav atbilstošs materiāltehniskais nodrošinājums;

6.4.8. IZPILDĪTĀJS tiesības sniegt valsts apmaksātos veselības aprūpes pakalpojumus nodod citai ārstniecības iestādei, izņemot gadījumu, ja laboratoriskā pakalpojuma sniegšanu IZPILDĪTĀJS nodod citai ārstniecības iestādei, kurai ir noslēgts līgums ar DIENESTU par laboratorisko pakalpojumu sniegšanu un kura ir akreditēta attiecīgā laboratoriskā pakalpojuma sniegšanai;

6.4.9. ja starp Līdzējiem nav noslēgts, ir zaudējis spēku vai netiek izpildīts līgums par vienotās veselības nozares elektroniskās informācijas sistēmas izmantošanu;

6.4.10. IZLPILDĪTĀJS nenodrošina pilnīgu, precīzu un savlaicīgu informācijas apmaiņu ar Vadības informācijas sistēmu;

6.4.11. ja saņemts kompetentas ārstniecības iestādes atzinums, ka ārstniecības persona valsts apmaksātos veselības aprūpes pakalpojumus sniedz, esot alkohola vai citu apreibinošu vielu ietekmē vai ir atteikusies veikt medicīnisko pārbaudi, uz kuru to ir nosūtījusi persona, kurai atbilstoši normatīvajiem aktiem, kas nosaka alkohola, narkotisko, psihotropo vai toksisko vielu ietekmes pārbaudes kārtību, ir tiesības nosūtīt personu uz medicīnisko pārbaudi apreibinošu vielu ietekmes konstatēšanai;

6.4.12. pēdējo triju gadu laikā IZPILDĪTĀJAM konstatēti šādi pārkāpumi, par ko pieņemti un spēkā stājušies trīs Dienesta (līdz 2018.gada 31.augustam Veselības inspekcijas) lēmumi par to, ka IZPILDĪTĀJS:

6.4.12.1.prettiesiski vai nepamatoti iekasēja samaksu no pacienta;

6.4.12.2. par attiecīgo veselības aprūpes pakalpojumu nav aizpildījis medicīnisko un uzskaites dokumentāciju vai to ir aizpildījis nepilnīgi vai nesalasāmi;

6.4.12.3. neuzrādīja Dienesta (līdz 2018.gada 31.augustam Veselības inspekcijas) pieprasīto dokumentāciju;

6.4.12.4. nav sniedzis veselības aprūpes pakalpojumus vai tos sniedzis, neievērojot normatīvo aktu vai līguma par valsts apmaksāto veselības aprūpes pakalpojumu sniegšanu prasības;

6.4.12.5. Vadības informācijas sistēmā vai medicīniskajā un uzskaites dokumentācijā ir norādījis faktiskai situācijai neatbilstošus veselības aprūpes pakalpojumus (skaitu) vai veselības aprūpes pakalpojumus, kas faktiski nav sniegti vai sniegti kā veselības aprūpes maksas pakalpojumi;

 6.4.13. no Veselības inspekcijas saņemta informācija par būtiskiem veselības aprūpes kvalitātes pārkāpumiem;

6.4.14. šajā līgumā neparedzētos gadījumos, brīdinot IZPILDĪTĀJU trīs mēnešus iepriekš.

6.5. Izbeidzot Līgumu pirms termiņa, DIENESTS neuzņemas saistības, kas pārsniedz Līguma nosacījumus attiecīgajam Līguma spēkā esamības periodam.

6.6. Ja uz Līguma spēkā stāšanās brīdi ir spēkā cits starp Līdzējiem noslēgts līgums par ambulatoro laboratorisko veselības aprūpes pakalpojumu sniegšanu un apmaksu, tad tas zaudē spēku ar Līguma spēkā stāšanās brīdi un DIENESTS apņemas veikt visus norēķinus saskaņā ar izbeigto līgumu, pamatojoties uz tā noteikumiem.

6.7. Ja DIENESTS saņēmis informāciju, ka IZPILDĪTĀJS nepilda līguma noteikumus vai neizpilda tos pilnīgi un laikus, vai pārkāpj normatīvo aktu prasības, DIENESTAM uz apstākļu noskaidrošanas un pārbaudes laiku ir tiesības apturēt Līgumā minēto pakalpojumu apmaksu pilnībā vai daļā. Par pakalpojumu apmaksas apturēšanu (apmaksas apturēšanas atcelšanu) DIENESTS IZPILDĪTĀJAM paziņo ierakstītā sūtījumā, minēto informāciju nosūtot arī uz IZPILDĪTĀJA Līguma 10.2.punktā norādīto elektroniskā pasta adresi.

**7. LĪGUMA IZPILDĒ LIETOJAMIE DOKUMENTI**

7.1. IZPILDĪTĀJAM Līguma izpildē, tajā skaitā – dokumentu, pārskatu sastādīšanā un nosūtīšanā, obligāti jāievēro šāda DIENESTA sagatavota informācija, kas ir pieejama DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļā „Profesionāļiem”. DIENESTS šai informācijai pievieno norādi par tās spēkā stāšanos un piemērošanu, kā arī ir tiesīgs šo informāciju vienpersoniski grozīt.

7.2. Informāciju par Līguma 7.1.punktā minētās informācijas ievietošanu Dienesta tīmekļvietnes [www.vmnvd.gov.lv](http://www.vmnvd.gov.lv) sadaļā „Profesionāļiem” DIENESTS nosūta uz IZPILDĪTĀJA Līguma 10.2.punktā norādīto elektroniskā pasta adresi. IZPILDĪTĀJA pienākums ir regulāri pārbaudīt uz IZPILDĪTĀJA norādīto elektroniskā pasta adresi nosūtīto DIENESTA sagatavoto informāciju, kā arī divas reizes mēnesī, mēneša 15. un 30.datumā, pārbaudīt DIENESTA mājas lapā ievietoto informāciju un dokumentu grozījumus.

7.3. IZPILDĪTĀJS noteiktajos termiņos atbilstoši normatīvajiem aktiem un Līguma noteikumiem aizpilda un iesniedz DIENESTĀ šādus pārskatus, kuru veidlapas ir pieejamas DIENESTA tīmekļvietnē [www.vmnvd.gov.lv](http://www.vmnvd.gov.lv) sadaļā „Profesionāļiem”:

7.3.1. **pārskatu par nodarbināto un slodžu skaitu ārstniecības iestādē** – vienu reizi gadā līdz 1.martam par iepriekšējo gadu, nosūtot to no Līguma 10.2.punktā minētās elektroniskā pasta adreses uz 10.1.punktā norādīto elektroniskā pasta adresi;

7.3.2. **pārskatu par budžeta līdzekļu izlietojumu ārstniecības iestādē** (ja IZPILDĪTĀJS kārto grāmatvedību divkāršā ieraksta sistēmā) – vienu reizi gadā līdz 1.martam, nosūtot to no Līguma 10.2.punktā minētās elektroniskā pasta adreses uz 10.1.punktā norādīto elektroniskā pasta adresi;

7.3.3. **pārskatu par strādājošo faktisko vidējo atlīdzību, vidējo atalgojumu un vidējo mēneša amatalgu** – par pusgadu līdz pārskata gada 31.jūlijam, par gadu līdz nākamā gada 31.janvārim, nosūtot to no Līguma 10.2.punktā minētās elektroniskā pasta adreses uz 10.1.punktā norādīto elektroniskā pasta adresi;

7.3.4. **pārskatu par Eiropas Savienības dalībvalstu, Eiropas Ekonomikas zonas valstu un Šveices Konfederācijas pilsoņiem sniegtajiem veselības aprūpes pakalpojumiem** – vienu reizi mēnesī līdz 10.datumam par iepriekšējo mēnesi, nosūtot to no Līguma 10.2.punktā minētās elektroniskā pasta adreses uz elektroniskā pasta adresi nvd@vmnvd.gov.lv.

**8. CITI NOTEIKUMI**

8.1. Līdzēji apņemas ar Līguma izpildi saistītos strīdus risināt sarunu ceļā. Strīdus, kuros nav panākta vienošanās, Līdzēji risina tiesā.

8.2. Līdzēji tiek atbrīvoti no atbildības pilnībā vai daļēji par Līguma saistību neizpildi, ja to izraisījuši nepārvaramas varas apstākļi, kas radušies pēc Līguma noslēgšanas un kurus nav bijis iespējams paredzēt, izvairīties vai novērst, ievērojot vislielāko rūpību.

8.3. Līgums atbilst Eiropas Komisijas 2011.gada 20.decembra lēmumam 2012/21/ES „Par līguma par Eiropas Savienības darbību 106.panta 2.punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi.

8.4. Visi Līguma 9.punktā norādītie pielikumi, Līguma 2.2.punktā norādītais finanšu paziņojums un DIENESTA mājas lapā [www.vmnvd.gov.lv](http://www.vmnvd.gov.lv) sadaļā “Profesionāļiem” ievietotie dokumenti ir Līguma neatņemama sastāvdaļa.

8.5. Ja starp DIENESTU un IZPILDĪTĀJU tiek noslēgts jauns līgums par ambulatoro laboratorisko veselības aprūpes pakalpojumu sniegšanu un apmaksu, tad iepriekšējā savstarpējā līguma darbības periodā nosūtītais finanšu paziņojums ir spēkā līdz jauna finanšu paziņojuma saņemšanai.

8.6. Līgums sastādīts uz 7 (septiņām) lapām (neskaitot pielikumus), divos vienlīdz tiesiskos eksemplāros, no kuriem viens atrodas DIENESTĀ, bet otrs – pie IZPILDĪTĀJA.

**9. LĪGUMA PIELIKUMI**

9.1. Līguma *1.pielikums* - Laboratorisko un histoloģisko izmeklējumu apmaksas noteikumi;

9.2. Līguma *2.pielikums* - Norēķinu kārtība;

9.3. Līguma *3.pielikums* - Laboratorijas pakalpojumi, darba laiks un ārstniecības personas;

9.4. Līguma *4.pielikums* - Informācijas apmaiņas kārtība;

9.5. Līguma *5.pielikums* - Atbildība par līguma izpildi;

9.6. Līguma *6.pielikums* – Par ambulatoro laboratorisko veselības aprūpes pakalpojumu sniegšanas un apmaksas kārtību Covid – 19 pandēmijas laikā;

9.7. Līguma *7.pielikums* – Nacionālās mikrobioloģijas references laboratorijas prasības Covid – 19 infekcijas apstiprinošai diagnostikai un periodiskās testēšanas kvalitātes kontrolei;

*(Līguma 9.6. un 9.7.apakšpunkts attiecas uz pakalpojumu sniedzējiem, kuri veic Covid- 19 infekcijas diagnostiku)*

9.8. Līguma *8.pielikums –* Šķidruma citoloģijas izmeklējumu sniegšanas kārtība.

*(Līguma 9.8.apakšpunkts attiecas uz pakalpojumu sniedzējiem, kuri sniedz šķidruma citoloģijas izmeklējumus)*

**10. LĪDZĒJU REKVIZĪTI**

|  |  |
| --- | --- |
| **10.1. DIENESTS** | **10.2. IZPILDĪTĀJS** |
| adrese: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | juridiskā adrese: \_\_\_\_\_\_\_\_\_\_\_\_\_\_\_\_\_\_\_\_ |
| reģ. Nr.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | reģ. Nr.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| banka: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | banka: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| norēķinu konts: \_\_\_\_\_\_\_\_\_\_\_\_\_\_\_\_\_\_\_\_\_ | norēķinu konts: \_\_\_\_\_\_\_\_\_\_\_\_\_\_\_\_\_\_\_\_\_ |
| kods: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | kods: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| telefons: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | telefons: \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| e-pasta adrese: \_\_\_\_\_\_\_\_\_\_\_\_\_\_\_\_\_\_\_\_\_\_ | e-pasta adrese: \_\_\_\_\_\_\_\_\_\_\_\_\_\_\_\_\_\_\_\_\_ |
|  |  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_